સ્વાદ અને ગુણ તો ઠીક આપણી તો કહેવતોમાં પણ કાંદાનું યોગદાન છે. તારી સાસુ કાંદા ખાય, કે એમાં શું મોટા કાંદા કાપ્યા કહેતા આપણાં વડીલોને વર્ષોથી સાંભળીએ છીએ. વળી ડૂંગળીની અન્ય ખૂબીઓ વિચારીએ તો એને પેપરવેટ તરીકે પણ વાપરી શકાય અને સેલ્ફ ડીફેન્સ માટે પથ્થરની જેમ કોઈની ઉપર ઝીંકી પણ દેવાય. વળી એના ભાવ વધી જાય તો એનું શોપીંગ કરીને પાડોશી આગળ ફ્લોટીંગ પણ કરી શકાય. વળી આપણાં ત્રાસથી સામેવાળો બેભાન બની જાય તો એને કાંદો સુંઘાડીને ફરીથી બેભાન કરવા માટે ઉભો પણ કરી શકાય. મહાશક્તિશાળી એવી ડૂંગળીનું સેવન ક્યારેક બાજુમાં બેઠેલી ગર્લફ્રેન્ડને દૂર ભગાડી મૂકે.